
Forvaltning av Universitetets eierinteresser i aksjeselskaper 

Universitetet har per 30.09.06 eierinteresser i sju aksjeselskaper. Universitetsdirektøren vil i denne saken gi en beskrivelse av Universitetets fullmakter og regelverk knyttet til forvaltning av eierinteressene. Det gis også en beskrivelse av de ulike selskapene med hensyn til virksomhet og økonomi samt en oversikt over styremedlemmene i selskapene. Universitetsdirektøren vil også nevne konkrete saker knyttet til forvaltningen av eierinteressene i enkelte selskaper samt påpeke en del utfordringer knyttet til Universitetets forvaltning av eierinteressene. 

Saken fremlegges for universitetsstyret som en oppfølging av pkt. 7.3 Forvaltning av eierinteresser i Instruks for økonomiforvaltningen ved Universitetet i Tromsø der det heter at universitetsdirektøren årlig skal legge frem sak for universitetsstyret om forvaltningen av de selskapene Universitetet på vegne av staten forvalter eierinteressene i. 

Universitetets eierinteresser i aksjeselskaper har tidligere vært omtalt i ulike styresaker som f.eks. sak S 06-06 Budsjettdokument for Universitetet i Tromsø for perioden 2005 – 2007 og sak S 34-06 Konsernregnskap for 2005 for Universitetet i Tromsø, men dette er første gang det legges frem en sak som beskrevet ovenfor. 

Fullmakter

Universitetets fullmakter til å forvalte statens eierinteresser i aksjeselskaper, er omtalt i det årlige tildelingsbrevet fra departementet. Vår adgang til å opprette nye selskaper og delta i eksisterende selskaper forutsetter at departementet gir særskilte fullmakter etter vedtak i Stortinget, jf. Budsjett-innst. S. nr. 12 (2005-2006) vedtak IV nr. 12. 

I tildelingsbrevet for 2006 er Universitetet gitt fullmakt til å: 

· Opprette nye selskap eller andre selvstendige rettssubjekt og delta i selskap eller selvstendige rettssubjekt i institusjonens randsone.

· Bruke overskudd av eksternt finansiert virksomhet ved institusjonen eller i selvstendige rettsubjekt til kapitalinnskudd ved opprettelse av nye selvstendige rettssubjekt eller deltakelse i selskaper som nevnt ovenfor.

· Bruke utbytte fra selskap eller selvstendige rettssubjekt som institusjonen i henhold til gjeldende fullmakter har opprettet eller kjøpt aksjer i. Utbyttet kan benyttes i institusjonens drift eller som kapitalinnskudd.

· Selge aksjer i selskaper som institusjonen i henhold til gjeldende fullmakter har opprettet eller kjøpt aksjer i. Salgssummen skal føres tilbake til institusjonenes opptjente virksomhetskapital.

I tildelingsbrevet for 2006 er Universitetet også gitt fullmakt til å forvalte statens eierinteresser på vegne av departementet i selskap eller andre rettssubjekt opprettet ved bruk av overskudd fra eksternt finansiert virksomhet. For øvrige aksjeselskaper er Universitetets fullmakt til å forvalte statens eierinteresser på vegne av departementet gitt i brev av 29.03.2001. Det nevnes også at Universitetet i brev av 18.03.2005 har fått delegert fullmakt til å innkalle til generalforsamling i Rya Gods og Skoger AS
.

Det er rundskriv F-35-02
 som ligger til grunn for Universitetets forvaltning av eksternt finansiert virksomhet og samarbeid med andre rettssubjekter, herunder forvaltning av statens eierinteresser i aksjeselskaper. 

I henhold til pkt. 7.3 Forvaltning av eierinteresser i Instruks for økonomiforvaltningen ved Universitetet i Tromsø er det universitetsstyret selv som vedtar opprettelse av eller medvirking i egne rettssubjekter, herunder kapitalinnskudd samt eventuelt salg av aksjer.

Som nevnt overfor kan Universitetet bruke overskudd av eksternt finansiert virksomhet ved institusjonen eller i selvstendige rettsubjekt til kapitalinnskudd ved opprettelse av nye selvstendige rettssubjekt eller deltakelse i selskaper. Overskuddet av eksternt finansiert virksomhet tilsvarer Universitetets virksomhetskapital. Virksomhetskapitalen deles inn i bunden virksomhetskapital (disponert til investeringer i randsonevirksomhet) og i annen virksomhetskapital (tilgjengelig virksomhetskapital etter at det er tatt hensyn til disponert virksomhetskapital). Oversikt over Universitetets virksomhetskapital per 30.09.06 fremgår av tabellen nedenfor (beløp i hele kr). 

	Universitetets virksomhetskapital 
	Beløp

	Bunden virksomhetskapital 
	28 126 258 

	Annen virksomhetskapital 
	220 584

	Samlet virksomhetskapital 
	28 346 842


Tabellen nedenfor viser en oversikt over Universitetets eierinteresser i aksjeselskaper per 30.09.06. Oversikten viser også antall aksjer, eierandel, stemmeandel og bokført verdi i Universitetets regnskap. Eierinteressene er i henhold til gjeldende regelverk balanseført til anskaffelseskost (beløp i hele kr).

	Universitetets aksjeselskaper 
	Antall aksjer
	Eier-

andel
	Stemme-andel
	Bokført verdi
	Kommentarer


	Barentsinstituttet AS 
	5
	3,1 %
	3,1 %
	50 000
	Gruppe 2

	Havbruksstasjonen i Tromsø AS 
 
	250
	50,0 %
	50,0 %
	250 000
	Gruppe 1

	Lytix Biopharma AS 
	39 800
	15,7 %
	15,7 %
	1 336 600
	Gruppe 2

	Norsk Synkrotronforskning AS 
	10
	10,0 %
	10,0 %
	10 000
	Gruppe 1

	Norut Gruppen AS 4
	13 975
	54,1 %
	54,1 %
	16 969 658
	Gruppe 2

	Rya Gods og Skoger AS 4 
	8 000
	100,0 %
	100,0 %
	9 300 000
	Gruppe 2

	TTO Nord AS 4
	47
	41,6 %
	41,6 %
	470 000
	Gruppe 2

	Sum Universitetets eierinteresser
	
	
	
	28 386 258
	


Differansen mellom bunden virksomhetskapital og sum Universitetets eierinteresser på kr 260 000 skyldes at Universitetets investering i Havbruksstasjonen i Tromsø AS og Norsk synkrotronforskning AS på til sammen kr 260 000 er dekket gjennom særskilt bevilgning fra departementet. Disse investeringene er dermed ikke finansiert ved Universitetets virksomhetskapital. 

Regelverk og retningslinjer

I henhold til § 10 i Reglement for økonomistyring i staten skal staten, innenfor gjeldende lover og regler, forvalte sine eierinteresser i samsvar med overordnede prinsipper for god eierstyring. Styring, oppfølging og kontroll skal tilpasses statens eierandel, selskapets størrelse, egenart og risiko og vesentlighet. 

Staten skal som eier legge vekt på å kommunisere hvilke forventninger den har til selskapene samt kommunisere til samfunnet hvordan staten skal opptre som eier. I Stortingsmelding nr. 22 (2001-2002) ble det satt opp ti prinsipper for god eierstyring av selskaper med statlige eierandeler. Departementet legger til grunn at selskapene hvor institusjonene har eierinteresser forvaltes etter prinsippene for god eierstyring og selskapsledelse. Disse prinsippene er: 

1. Aksjonærer skal likebehandles.

2. Det skal være åpenhet knyttet til statens eierskap i selskapene.

3. Eierbeslutninger og vedtak skal foregå på generalforsamlingen.

4. Staten vil, eventuelt sammen med andre eiere, sette resultatmål for selskapene, styret er ansvarlig for realiseringen av målene.

5. Kapitalstrukturen i selskapet skal være tilpasset formålet med eierskapet og selskapets situasjon.

6. Styresammensetningen skal være kjennetegnet av kompetanse, kapasitet og mangfold ut fra det enkelte selskapets egenart.

7. Lønns- og insentivordninger bør utformes slik at de fremmer verdiskapningen i selskapene og fremstår som rimelige.

8. Styret skal ivareta en uavhengig kontrollfunksjon overfor selskapets ledelse på vegne av eierne.

9. Styret bør ha en plan for eget arbeid og arbeide aktivt med egen kompetanseutvikling. Styrets virksomhet skal evalueres.

10. Selskapet skal være bevisst sitt samfunnsansvar.

Det er særlig to overordnede hensyn som ligger til grunn for utformingen av prinsippene. For det første skal de bidra til en god og verdiskapende eierforvaltning for staten, som sikrer statens verdier. I denne sammenheng er prinsippene knyttet til utforming av mål for avkastning og utbytte, kapitalstruktur, valg av styre samt insentiv- og kontrollsystemer av stor betydning. For det andre skal prinsippene bidra til å sikre likeverdighet mellom ulike aksjonærgruppers rettigheter. I selskaper der staten er aksjonær sammen med andre, ønsker staten å opptre med samme rettigheter og plikter som enhver annen aksjonær. For private aksjonærer er det av særlig betydning at staten, som i mange selskaper er en dominerende eier, ikke opptrer slik at andre aksjonærers rettigheter påvirkes negativt. 

Daværende UFD fastsatte Retningslinjer for Utdannings- og forskningsdepartementets forvaltning av statens eierinteresser i aksjeselskaper gjeldende fra 12. oktober 2005. Retningslinjene fastlegger det ansvar og de forpliktelser som knytter seg til departementets og underliggende virksomheters forvaltning av statens eierinteresser i aksjeselskaper. Forvaltningen av eierinteressene skal bl.a. skje i henhold til aksjelovens bestemmelser om ansvarsfordeling, virksomhetens vedtekter, lover, regler, eventuelle stortingsvedtak og Stortingets forutsetninger. Eierrollen skal utøves slik at den ikke griper inn i driften eller de forretningsmessige avgjørelser som hører inn under styre eller selskapets ledelse. Staten skal som eier utøve et aktivt eierskap gjennom generalforsamlingen med fokus på selskapets formål.

Det er aksjeloven som regulerer roller og ansvarsfordeling mellom generalforsamlingen og selskapets ledelse. Generalforsamlingen er selskapets øverste myndighet, og styrings- og kontrollmyndighet utøves formelt gjennom deltakelse på generalforsamlingen. Instrukser til selskapet skal skje gjennom vedtak truffet i generalforsamling. Ved forvaltningen av eierinteressene skal det vurderes om styrene fungerer tilfredsstillende ut fra selskapets formål, vedtekter, instrukser gitt av eier i generalforsamling m.m. 

Selskapets ledelse omfatter selskapets styre og daglig leder. Forvaltningen av selskapet hører under styret, og styrets medlemmer velges av generalforsamlingen. Styret skal sørge for forsvarlig organisering av virksomheten, fastsetting av planer og budsjetter for selskapets virksomhet, holde seg orientert om selskapets økonomiske stilling og plikter å påse at dets virksomhet, regnskap og formuesforvaltning er gjenstand for betryggende kontroll. Styret har et tilsynsansvar ved at styret skal føre tilsyn med daglig ledelse og selskapets virksomhet for øvrig. Styret er videre ansvarlig for realisering av de resultatmål som settes av eierne, oppfølging av planer for selskapet og eget arbeid. 

Daglig leder har ansvaret for den daglige ledelsen av selskapets virksomhet og skal følge de retningslinjer og pålegg styret gir. Daglig leder skal gi styret underretning om selskapets virksomhet, stilling og resultatutvikling. 

Universitetet følger opp egne eierinteresser gjennom en aktiv deltakelse på selskapenes generalforsamlinger. I eierstyringen legger Universitetet vekt på å opptre slik at ansvars- og rolledelingen mellom eier og selskap er tydelig, og at alle instrukser til selskapet skal skje gjennom vedtak på generalforsamlingen. Ved Universitetet har rektor og universitetsdirektør begge fullmakt til å representere Universitetet på ordinær eller ekstraordinær generalforsamling i de selskaper Universitetet har eierinteresser i. Disse avtaler seg imellom hvem som faktisk møter. I heleide selskaper innkaller universitetsdirektøren til ordinær og ekstraordinær generalforsamling. 

Universitetet legger vekt på at selskapenes styre skal sammensettes med sikte på å få en best mulig samlet kompetanse med sikte på å ivareta de funksjoner selskapet er tillagt. Styrene må derfor være sammensatt av medlemmer med høy kompetanse som utfyller hverandre på en god måte. I de tilfeller Universitetet oppnevner egne ansatte som medlemmer av styret for selskapene, kan dette sikre en god forankring i relevante fagmiljø eller hos universitetsledelsen. Dette bidrar til å gi en god forankring hos Universitetet som samarbeidspartner og eier. Universitetet oppnevner også styremedlemmer på et mer generelt grunnlag med bakgrunn i kompetanse, personlige egenskaper og erfaringsbakgrunn fra øvrig samfunns- og næringsliv. Det er viktig at styrets medlemmer har den nødvendige kompetansen og kapasiteten til å bidra til videreutviklingen av selskapet. Det er universitetsdirektøren i samråd med rektor som gir forslag til styremedlemmer i de selskaper Universitetet har eierinteresser i. Styremedlemmer oppnevnes av generalforsamlingen.

Universitetet ønsker også å ha et godt forhold til de øvrige aksjonærene i selskapene, og at det skjer en likebehandling av alle aksjonærene. For flere av selskapene har Universitetet inngått avtaler med øvrige aksjonærer som kan regulere rettigheter og plikter for partene.

Om informasjonsplikt og rapportering

Universitetsdirektøren skal sørge for overholdelse av informasjonsplikten overfor departementet og eventuelt Riksrevisjonen om sentrale spørsmål knyttet til selskapets virksomhet for å sikre at statens interesser forvaltes på en tilfredsstillende og forsvarlig måte. Universitetsdirektøren informerer universitetsstyret tilsvarende. 

Universitetsdirektøren skal også sørge for rapporteringen til departementet og Riksrevisjonen etter gjeldende regler. Årlig rapportering omfatter innsending av årsregnskap, årsmelding, revisors beretning og protokoll fra generalforsamlingen. Rapporteringen for det enkelte selskapet skjer innen en gitt frist etter at generalforsamlingen er avholdt. 

I de selskapene hvor staten eier 50 prosent eller mer av aksjene, eller hvor staten ved aksjeeie eller på annen måte har en dominerende innflytelse i selskapet, skal Universitetet i tillegg til forannevnte rapportering også utarbeide et utkast til statsrådens beretning til Riksrevisjonen om forvaltningen av statens eierinteresser i selskapet. Denne beretningen omfatter bl.a. vurdering av oppnådde resultater, drift og økonomi i forhold til målsetningene, vurdering av selskapets strategi i forhold til selskapets formål, vurdering av ivaretakelsen av samfunnsmessig ansvar og oppnåelsen av sektorpolitiske mål. Det skal også gjøres rede for praktiseringen av prinsippene for god eierstyring, herunder hvilke rutiner og kriterier som legges til grunn for rekruttering av medlemmer til styret. Institusjonens rolle som eier i forhold til andre roller institusjonen har overfor selskapet, må også vurderes. 

Om våre selskaper

Universitetet har per 30.09.06 eierinteresser i sju aksjeselskaper. Nedenfor gis det en beskrivelse av det enkelte selskapet med hensyn til virksomhet og økonomi. I vedlegg 1 gis det en oversikt over styremedlemmene i Universitetets aksjeselskaper og datterselskaper i Norut Gruppen AS. Her fremgår det også om styremedlemmet er ansatt ved Universitetet. Opplysningene om styremedlemmer er hentet fra generalforsamlingsprotokoller for Universitetets aksjeselskaper samt bedriftsdatabasen Proff Forvalt for datterselskaper i Norut Gruppen AS. I vedlegg 2 gis det en oversikt over økonomiske nøkkeltall for Universitetets aksjeselskaper.

Universitetsdirektøren vil også nevne at Norsk samfunnsvitenskapelig datatjeneste (NSD) på vegne av Kunnskapsdepartementet (KD) driver Database for statistikk om høgre utdanning (DBH). I DBH er det etablert et register (selskapsdatabasen) over selskaper eid av KD og underliggende virksomheter, se http://dimp.nsd.uib.no/selskap/. I vedlegg 3 vises det en oversikt over antall eierposter for KD og underliggende virksomheter. Som nevnt tidligere er investeringer i aksjeselskaper som inngår i gruppe 1 finansiert med særskilt bevilgning fra departementet. Investeringer i aksjeselskaper som inngår i gruppe 2 er finansiert ved institusjonens virksomhetskapital.

Barentsinstituttet AS

Barentsinstituttet AS ble stiftet 01.02.06, og har en aksjekapital på kr 1 620 000 fordelt på 162 aksjer pålydende kr 10 000. Universitetet eier 10 aksjer, og dette tilsvarer 3,1 % av samlet aksjekapital. 

I henhold til selskapets vedtekter skal formålet være forskning og formidling med utgangspunkt i grenseregionale problemstillinger. Forskningen skal være målrettet og tverrvitenskapelig, og Barentsinstituttet AS skal gjennom samarbeid med høyere utdannings- og forskningsinstitusjoner være en leverandør av forskning i og for Barentsregionen. Selskapet skal være partipolitisk nøytralt og faglig uavhengig i forhold til aksjonærene. 

Selskapet skal være et ideelt selskap som ikke har som formål å skaffe aksjeeierne økonomisk utbytte. Selskapet utbetaler ikke utbytte, og overskudd skal legges til egenkapitalen. Ved oppløsning av selskapet skal eventuelt overskudd og formue anvendes til fremme av selskapets formål. Barentsinstituttet AS har forretningskontor i Sør-Varanger kommune i Finnmark fylke, og selskapet har to ansatte (en administrativ leder og en forskningsdirektør).
Barentsinstituttet AS er etablert for å studere utviklingen i nordområdene ut fra et regionalt grensekryssende samarbeid, sårbarheten til det arktiske miljøet, samfunnsmessig og økonomisk utvikling og urfolksspørsmål. Selskapet skal fremme forskning og formidlingssamarbeid mellom nordnorske høyskoler og universitetsmiljøer og tilsvarende utdannings- og forskningsmiljøer i Nordvest-Russland og i øvrige deler av Barentsregionen. Selskapet skal også samarbeide med internasjonale institusjoner. På denne måten vil Barentsinstituttet AS kunne koble eksisterende forskning, forvaltning og næringsliv sammen i et internasjonalt forskningssamarbeid. 

Med Universitetets beliggenhet, kompetanseprofil og faglige bredde vil Universitetet være en sentral aktør i utviklingen av kunnskap om nordområdene. Etter universitetsdirektørens vurdering er deltakelse i og samarbeid med Barentsinstituttet AS i overensstemmelse med Universitetets nordområdesatsing. 

Havbruksstasjonen i Tromsø AS

Havbruksstasjonen i Tromsø AS ble stiftet 19.05.1999, og har en aksjekapital på kr 500 000 fordelt på 500 aksjer hver pålydende kr 1 000. Universitetet eier 250 aksjer som tilsvarer 50 % av samlet aksjekapital. Norsk institutt for fiskeri- og havbruksforskning AS (Fiskeriforskning AS)
 eier de øvrige 250 aksjene i selskapet. 

Havbruksstasjonen i Tromsø AS hadde for regnskapsåret 2005 et underskudd på kr 670 608, og underskuddet ble dekket av opptjent egenkapital. Samlet egenkapital er per 31.12.05 på kr 2 563 490. Ved utgangen av 2005 hadde selskapet 27 fast ansatte. I tillegg har det vært 21 personer på engasjement/korttidskontrakter samt en lærling.

Havbruksstasjonen i Tromsø AS er et allmennyttig selskap hvis formål er å drive Havbruksstasjonen i Tromsø. Selskapet er et infrastrukturselskap som tilbyr et moderne forsøksanlegg bestående av et landanlegg for eksperimentelle studier av fisk og skalldyr under kontrollerte betingelser, et fiskehelselaboratorium for arbeid med fiskesykdommer og et fullskala sjøanlegg for forsøk under autentiske betingelser. Denne infrastrukturen utgjør en integrert del av forsøksfasilitetene ved Fiskeriforskning AS og Universitetet. I tillegg har Havbruksstasjonen i Tromsø AS det praktiske driftsansvaret for Nasjonal avlsstasjon for torsk til Fiskeriforskning AS.

Selskapet skal ikke gi aksjeeierne økonomisk utbytte, og et eventuelt overskudd av virksomheten skal tillegges egenkapitalen. Ved oppløsning av selskapet skal gjenværende verdier etter tilbakebetaling av aksjekapitalen tilfalle aksjonærenes allmennyttige virksomhet. 

Etter vedtektene skal selskapet ha sitt forretningskontor i Tromsø kommune. Selskapet er lokalisert til Indre Kårvik på Ringvassøy samt at det har virksomhet i Skulgambukt, Kraknes og Røsneshamn. Alle lokalitetene er i Tromsø kommune. 

Det er Fiskeriforskning AS og Universitetet som er de største brukere av stasjonen, men også andre forskningsmiljøer i Tromsø og kommersielle aktører benytter Havbruksstasjonens anlegg. Den primære oppgaven for Havbruksstasjonen i Tromsø AS er å være tilrettelegger for aktiviteter innen fiskeri- og havbruksrelatert forskning ved Fiskeriforskning AS og Universitetet. Selskapets virksomhet bestemmes av aksjonærenes/brukernes ønsker og behov. Fra Havbrukstasjonen i Tromsø AS’ side legges det vekt på at virksomheten skal være i samsvar med forskningsstrategiene ved brukerinstitusjonene. 

Den infrastrukturen Havbruksstasjonen i Tromsø AS tilbyr, er svært viktig i forhold til Universitetets satsing på marin forskning og for mulighetene for at den marine forskningen skal ha sitt ståsted og videreutvikle sitt tyngdepunkt ved kysten og i særlig grad i aksen Bergen–Tromsø. Universitetet og Fiskeriforskning AS gjennomfører for tiden en betydelig satsing på avl/genetikk på torsk, og Havbruksstasjonen i Tromsø AS vil være sentral i satsingen på å etablere torsk som en betydelig oppdrettsart i Norge gjennom driftsansvaret for Nasjonal avlsstasjon for torsk. 
Lytix Biopharma AS

Lytix Biopharma AS ble stiftet 1. juli 2003, og har en aksjekapital på kr 254 300 fordelt på 254 300 aksjer hver pålydende kr 1. Universitetet eier 39 800 aksjer som tilsvarer 15,7 % av samlet aksjekapital.

Selskapet hadde for regnskapsåret 2005 et underskudd på kr 4 204 260, og underskuddet ble dekket av egenkapitalen. Samlet egenkapital er per 31.12.2005 på kr 4 338 762. Selskapet har i 2006 gjennomført en kapitalutvidelse som har tilført selskapet ca kr 20 mill i ny egenkapital, som i hovedsak er tillagt overkursfondet. 

Selskapet er et innovativt, forskningsbasert selskap med røtter i Universitetet og Universitetssykehuset Nord-Norge HF. Selskapets virksomhet er utvikling, markedsføring og salg av farmasøytiske og bioteknologiske produkter, samt dertil hørende virksomhet. Selskapet kan ha eierinteresser i foretak innen samme eller tilstøtende bransjer. Selskapet skal gi aksjeeierne økonomisk utbytte.
Selskapet er for tiden i en utviklingsfase. Lytix Biopharma AS utvikler legemiddelmolekyler innen terapiområdene infeksjon og kreft. I følge selskapet er prosjektfremdriften tilfredsstillende på begge satsingsområdene. Selskapet har fire fast ansatte. I tillegg kjøper selskapet tjenester tilsvarende 7-8 årsverk (hovedsakelig gjennom avtalen med Universitetet om kjøp av forskningstjenester). Selskapet er lokalisert i Forskningsparken i Tromsø kommune. 

Aksjonærene i selskapet har inngått en aksjonæravtale. Avtalens formål er å stadfeste aksjonærenes mål med selskapet samt regulere rettigheter og forpliktelser for aksjonærene. Eierne har som mål å utvikle en lønnsom virksomhet basert på de forskningsresultater og patenter selskapet har utviklet. Aksjonærer med en eierandel over 5 % har forpliktet seg til ikke å avhende noen av sine aksjer uten samtidig å sørge for at øvrige parter i aksjonæravtaler får tilbud om salg av tilsvarende prosentvis andel aksjer til samme betingelser (proratarisk medsalgsrett). Medsalgsretten opphører etter 31.12.07. Det er gjort delvis unntak for gründerne.

Norsk synkrotronforskning AS

Norsk synkrotronforskning AS ble stiftet 29.06.1995, og har en aksjekapital på kr 100.000 fordelt på 100 aksjer hver pålydende 1000. Selskapet er eid 100 % av virksomheter under Kunnskapsdepartementet. Universitetet eier 10 aksjer som tilsvarer 10 % av samlet aksjekapital. 

Selskapet hadde for regnskapsåret 2005 et underskudd på kr 388 536, og underskuddet er dekket av opptjent egenkapital. Samlet egenkapital er per 31.12.05 på kr 316 623. Selskapet har ingen ansatte, men det har en avtale om frikjøp av en ansatt ved Norges forskningsråd for å ivareta oppgavene som administrerende direktør i selskapet. Selskapets forretningsadresse er i Norges Forskningsråds lokaler i Oslo. 

Formålet er i hovedsak knyttet til samarbeid i tilknytning til en sveitsisk-norsk gruppe om finansiering og drift av en bøyemagnet strålelinje ved European Synchrotron Radiation Facility (ESRF) i Grenoble, Frankrike. Selskapets eventuelle inntekter skal utelukkende brukes til forskningsformål innenfor selskapets formål. Selskapet skal dermed ikke gi aksjeeierne økonomisk utbytte, og et eventuelt overskudd av virksomheten skal tillegges egenkapitalen. Ved oppløsning skal eventuell nettoformue anvendes i henhold til selskapets formål.

De norske brukerne av Swiss Norwegian Beamlines (SNBL) ved ESRF i Grenoble er i hovedsak lokalisert ved Universitetet i Oslo, Norges teknisk naturvitenskapelige universitet, Universitetet i Tromsø, Universitetet i Stavanger og Institutt for energiteknikk. Utgiftene har bl.a. vært fordelt mellom brukerne ut fra gjennomsnittlig bruk av stråletid på SNBL. Ved Universitetet har Det matematisk-naturvitenskapelige fakultet og Det medisinske fakultet vært brukere av stråletiden ved SNBL. 
Norut Gruppen AS

Norut Gruppen AS ble stiftet 27.02.1992, og har en aksjekapital på kr 25 850 000 fordelt på 25 850 aksjer hver pålydende kr 1 000. Universitetet i Tromsø eier 23 600 aksjer som tilsvarer 54,1 % av samlet aksjekapital. 

Ved utgangen av 2005 bestod Norut-konsernet av morselskapet Norut Gruppen AS, seks datterselskaper og flere deleide selskaper. Norut Gruppen AS hadde for regnskapsåret 2005 et overskudd på kr 1 403 811, og samlet egenkapital per 31.12.2005 var kr 61 749 902. Samlet hadde konsernet for regnskapsåret 2005 et overskudd på kr 2 153 812, og konsernets samlede egenkapital var per 31.12.2005 på kr 71 098 255.

Ved utgangen av 2005 arbeidet det 5 ansatte i Norut Gruppen AS, og samlet var det ca 284 ansatte i Norut-konsernet. Dette antallet inkluderer Fiskeriforsknings datterselskap Norconserv AS med 27 ansatte.

Selskapets formål er å arbeide for fremme av forsknings- og utviklingsarbeid og for at kunnskap ervervet gjennom slikt arbeid kommer til anvendelse i næringsliv og offentlig forvaltning. Virksomheten kan drives av selskapet selv, av datterselskaper eller gjennom andre selskaper selskapet har eierandeler i eller samarbeider med. 

Norut Gruppen AS har det overordnede ansvaret for den strategiske utviklingen av konsernet og for en langsiktig, sunn faglig og økonomisk utvikling i konsernet som helhet. Selskapet har også ansvaret for sekretariats- og prosjektarbeid som ikke er naturlig å plassere i noen av datterselskapene. Selskapet er et allmennyttig forskningsselskap som ikke skal dele ut utbytte til eierne. Overskuddet som genereres gjennom virksomheten, skal anvendes til realisering av selskapets allmennyttige formål. Ved oppløsning eller avvikling skal selskapets eventuelle midler etter at aksjonærene har fått tilbake innskutt egenkapital, tilføres virksomheter som kan ivareta en videreføring av selskapets målsetting. 

Figuren nedenfor gir en oversikt over Norut-konsernet.

Av de seks datterselskapene er det kun NorInnova AS som har som formål å skaffe eierne økonomisk utbytte. De øvrige datterselskapene er allmennyttige forskningsselskap der overskuddet skal anvendes til realisering av selskapets formål. Norconserv AS har også som formål å skaffe eierne økonomisk utbytte. Norconserv AS er eid 51 % av Fiskeriforskning AS, og inngår dermed som et selskap i Norut-konsernet. Det nevnes at Universitetet ikke har noen direkte eierandeler i NorInnova AS eller Norconserv AS. 

Norut Gruppen AS skal i henhold til vedtektene ha forretningskontor i Tromsø kommune. Selskapet er lokalisert i Forskningsparken i Tromsø i umiddelbar nærhet til Universitetet. Av datterselskapene har Norut Teknologi AS forretningskontor i Narvik og Norut NIBR Finnmark AS har forretningskontor i Alta. De øvrige datterselskapene har forretningskontor i Tromsø. Fiskeriforskning AS har i tillegg til virksomheten i Tromsø, også virksomhet i Bergen. Norconserv AS, som er et datterselskap av Fiskeriforskning AS, har virksomhet i Stavanger. 

Med datterselskapet NorInnova AS fremstår Norut-konsernet som et forsknings- og innovasjonskonsern. Samlet utgjør Norut-konsernet en tverrfaglig og bred basis for anvendt forskning og utvikling. Norut Gruppen utfyller dermed sentrale satsingsområder ved Universitetet på en svært god måte. Universitetet og Norut Gruppen arbeider aktivt for å utvikle samarbeidet, og partene har løpende dialog om å videreutvikle Norut Gruppen for å bli bedre tilpasset Universitetets og samfunnets behov.
Rya Gods og Skoger AS

Rya Gods og Skoger AS ble stiftet 26.01.2004, og har en aksjekapital på kr 8 000 000 fordelt på 8 000 aksjer hver pålydende kr 1 000. Universitetet eier 8 000 aksjer som tilsvarer 100 % av samlet aksjekapital. 

Rya Gods og Skoger AS hadde for regnskapsåret 2005 et overskudd på kr 128 596 og selskapets samlede egenkapital utgjør per 31.12.2005 kr 9 446 625. Selskapet har ingen ansatte, og styrets leder fungerer som daglig leder. Etter vedtektene skal selskapet ha sitt forretningskontor i Tromsø kommune. Selskapet er lokalisert ved Avdeling for Arktisk biologi ved Universitetet.

Selskapets formål og virksomhet skal være å fremme fremragende grunnforskning vedrørende arktiske og antarktiske dyr ved Avdeling for Arktisk Biologi ved Universitetet. Dette skal selskapet gjøre ved å yte økonomisk støtte til forskningsprosjekter og ved å forvalte egenkapitalen slik at den gir økonomisk avkastning. Selskapet skal også forestå en økonomisk forsvarlig forvaltning og utvikling av eiendommen Ryøy, gnr. 50 bnr. 5 i Tromsø kommune.

Selskapet skal ikke dele ut aksjeutbytte til eierne, jf. selskapets ideelle karakter. Overskuddet skal, med de begrensninger aksjeloven setter, anvendes til realisering av selskapets formål eller tillegges selskapets egenkapital. Ved oppløsning av selskapet skal gjenværende midler tilfalle aksjonærenes allmennyttige virksomhet til støtte for fremragende biologisk forskning ved Universitetet i Tromsø.

Ut fra formålet vil Rya Gods og Skoger AS være med å bidra til sikring av tilgangen til forskningsfinansiering øremerket grunnforskning vedrørende arktiske og antarktiske dyr ved Avdeling for Arktisk Biologi ved Universitetet. Selskapet kan bidra til at kontinuiteten i forskningsvirksomheten sikres for fremtiden, og Avdeling for Arktisk Biologi vil være bedre rustet til å motstå svikt i tilgangen på ekstern støtte. Dette er viktig i en tid der forskningsmidler i stor grad er relevansbasert eller knyttet til forskningsprogram eller andre retningsgivende tiltak. Dette er en utfordring for alle fagmiljøene og et ansvar Universitetet i større grad må ta selv. 

TTO Nord AS

TTO Nord AS ble stiftet gjennom en omdanning av selskapet Norut Medisin og Helse AS
 på den ordinære generalforsamlingen 15.04.2005. I forbindelse med omdanningen av Norut Medisin og Helse AS til TTO Nord AS overdro Universitetssykehuset Nord-Norge HF (UNN) vederlagsfritt 47 aksjer i selskapet til Universitetet. 

TTO Nord AS har en aksjekapital på kr 1 130 000 fordelt på 113 aksjer hver pålydende kr 10 000. Universitetet eier 47 aksjer som tilsvarer 41,6 % av samlet aksjekapital. I tillegg eier Fondet ved Universitetet i Tromsø 10 aksjer som tilsvarer 8,8 % av samlet aksjekapital. Representanter fra Universitetet utgjør flertallet i fondets styre, og dette innebærer at Universitetet har bestemmende innflytelse over forvaltningen av fondets eierinteresser i selskapet. Universitetet har dermed dominerende eierinnflytelse overfor TTO Nord AS og vil stemme for 50,4 % av aksjene på generalforsamlingen. Øvrige aksjonærer i selskapet er UNN og Norut Gruppen AS med 28 aksjer hver, og dette tilsvarer en eierandel for hver av disse på 24,8 %. Det er inngått en egen aksjonæravtale mellom stifterne av selskapet.

TTO Nord AS hadde for regnskapsåret 2005 et overskudd på kr 918 999. Samlet egenkapital er per 31.12.2005 kr 3 845 779. Selskapet har i 2005 hatt fire ansatte. Etter vedtektene skal selskapet ha sitt foretningskontor i Tromsø kommune. Selskapet er lokalisert i Forskningsparken i Tromsø i umiddelbar nærhet til Universitetet i Tromsø og UNN. 

Selskapets formål er å bidra til kommersialisering av forskningsresultater, herunder å utføre tjenester tilknyttet medisinsk forskning. Selskapet skal videre forvalte fond til bruk i forskning og faglig utvikling. Selskapets forretningsidé er at: 

· TTO Nord AS skal aktivt bidra til at forskning fra nordnorske forsknings- og utdanningsmiljø fremmes, bearbeides og utvikles frem til potensielle forretningsmuligheter.

· TTO Nord AS skal oppnå resultater ved å være dyktige på innovasjonsarbeid i tidlig fase og på aktivt nettverksarbeid.

· TTO Nord AS skal også bistå forskningsmiljøene innen medisin og helse med å organisere og administrere uttesting av produkter og tjenester.

Selskapet er et allmennyttig selskap som ikke skal dele ut aksjeutbytte til eierne. Overskuddet av virksomheten skal fortrinnsvis anvendes til realisering av selskapets allmennyttige formål. Ved oppløsning eller avvikling skal selskapets eventuelle midler etter at aksjonærene har fått tilbake den innskutte kapital, etter generalforsamlingens bestemmelse, tilføres virksomheter som kan ivareta en videreføring av selskapets formål. 

Universitetet anser TTO Nord AS som et hensiktmessig instrument, både faglig og økonomisk, for å ivareta deler av Universitets forpliktelser innenfor kommersialisering av forskningsresultater. Opprettelsen av TTO Nord AS har også til hensikt å lette samarbeidet om kommersialisering mellom Universitetet og UNN, da mange ansatte har stillinger ved begge institusjonene. Etableringen vil på denne måten kunne bidra til en ytterligere effektivisering av kommersialiseringsarbeidet. Universitetet i Tromsø og TTO Nord AS har et nært samarbeid om kommersialiseringsarbeidet som er formalisert i en samarbeidsavtale. 

Konkrete saker knyttet til forvaltningen av eierinteressene

Nedenfor gjøres det kort rede for konkrete saker knyttet til Universitetets forvaltning av eierinteresser i aksjeselskapene. 

Redegjørelse overfor Kunnskapsdepartementet 

Kunnskapsdepartementet har i brev av 03.08.06 bedt Universitetet om en nærmere redegjørelse for forvaltningen av Universitetets eierinteresser i TTO Nord AS, Havbruksstasjonen i Tromsø AS og Norut Gruppen AS. Kunnskapsdepartementets brev følger som vedlegg til denne saken (vedlegg 4).

Bakgrunnen for redegjørelsen har vært at for to av selskapene har Universitetets representant på generalforsamlingen også vært styremedlem, Universitetets forpliktelse med hensyn til finansieringen av virksomheten for to av selskapene samt rektors rolle som styreleder for Norut Gruppen AS. I tillegg ber departementet om å bli orientert når ny samarbeidsavtale mellom Universitetet og Norut Gruppen AS er inngått. 

Universitetet har i brev av 07.09.06 redegjort for de forhold som er påpekt samt tiltak for å bringe forholdene i samsvar med gjeldende regelverk. Universitetets brev følger som vedlegg til denne saken (vedlegg 5). Universitetet har ikke mottatt ytterligere kommentarer til vår redegjørelse. 

Om Norsk synkrotronforskning AS

På den ekstraordinære generalforsamlingen den 14. september 2006 ble det vedtatt å legge ned selskapet fra 1. januar 2007 med forbehold om Stortingets behandling av omgrupperingsproposisjonen. Det ble samtidig valgt et avviklingsstyre for selskapet. 

Bakgrunnen for generalformsalingens vedtak er Norges Forskningsråds vedtak om å tre inn som den norske avtalepartneren i de løpende avtalene vedrørende samarbeidet om den sveitsisk-norske strålelinjen (SNBL). Oppgavene til Norsk Synkrotronforskning AS vil dermed bli ivaretatt av et program i Forskningsrådet. Ved avviklingen skal selskapets nettoformue i følge vedtektene benyttes til selskapets formål. Forvaltningen av denne nettoformuen er omtalt i Mandat og opplegg for Programstyre og Samarbeidsavtale mellom Norges forskningsråd og medfinansiører av SNBL. Dette er godkjent av selskapets aksjonærer.

I forbindelse med oppløsningen ble det i 2005 gjennomført en høring vedrørende forslaget fra Norges forskningsråd om å endre organiseringen av den norske finansieringen av synkrotronstråleforskningen ved SNBL. I Universitetets uttalelse heter det at vi i hovedsak kan støtte forslaget som innebærer en vesentlig forenkling av organiseringen av den norske organiseringen og finansieringen av SNBL. Vi legger til grunn at den nye organiseringen ikke fører til en svekkelse av satsing på norsk synkrotronstråleforskning eller reduksjon i bevilgningene til denne. Det ble også gjennomført en høring i 2006 angående en samarbeidsavtale mellom Forskningsrådet og medfinansiører av SNBL og mandat og opplegg for nytt programstyre for synkrotronfinansiert forskning. Universitetet har gitt tilbakemelding på denne til Norges Forskningsråd.

Om Rya Gods og Skoger AS 

Ved stiftelsen av Rya Gods og Skoger AS ble det skutt inn en egenkapital på kr 9,3 mill., hvorav kr 8 mill. var et kontantinnskudd og kr 1,3 mill. var i form av et tinginnskudd (eiendommen Ryøy). Ved revisjon av Universitetets regnskap for 2004 anmerket Riksrevisjonen dette tinginnskuddet. Universitetet sendte 15.09.2005 en søknad til daværende Utdannings- og forskningsdepartementet om godkjennelse av tinginnskuddet. I brev av 23.01.2006 fra Kunnskapsdepartementet ble søknaden avslått, og Universitetet ble bedt om å reversere transaksjonen. Etter planen skal det i løpet av november avholdes en ekstraordinær generalforsamling i selskapet der tinginnskuddet skal tilbakeføres til Universitetet. I denne forbindelse må også selskapets vedtekter revideres. Det må også søkes konsesjon ved tilbakeføring av eiendommen. Universitetet har hatt dialog med selskapet angående denne tilbakeføringen. 

Om Lytix Biopharma AS

I sak S 24-06 Overdragelse av aksjer i Lytix Biopharma AS ble universitetsdirektøren gitt en tidsbegrenset fullmakt til å overdra aksjer til gründerne John S. Svendsen og Øystein Rekdal samt til advokat Trond Skogvoll. Det er gitt et konkret tilbud om aksjeoverdragelse, men det gjenstår fortsatt noe forhandlinger før partene er kommet til enighet. Universitetsdirektøren vil orientere universitetsstyret når endelig avtale er undertegnet og transaksjonen er gjennomført. 

Om Norut Gruppen AS

Norut-konsernet vil påvirkes av det pågående arbeidet med omstruktureringen av forskningsinstituttene innenfor den blå-grønne sektoren. Selskapet NOFIMA AS er etablert med Fiskeri- og kystdepartementet som eier. Dette selskapet skal utvikles til et holdingsselskap for den næringsrettede FoU-virksomheten med hovedkontor i Tromsø og datterselskaper ledet fra Tromsø, Bergen og Ås. Selskapene dannes ut fra de fire forskningsinstituttene Akvaforsk AS, Fiskeriforskning AS, Matforsk AS og Norconserv AS. 

Målet med omorganiseringen er en bedre arbeidsdeling og et tettere forskningsfaglig samarbeid mellom de fiskeri-, havbruks- og landbruksvitenskapelige forskningsmiljøene. Dette arbeidet gjennomføres i nært samarbeid mellom Fiskeri- og kystdepartementet, Kunnskapsdepartementet og Landbruks- og matdepartementet. Det er et mål at det endelige selskapet skal være i funksjon fra 1.1.2008. Det er lagt til grunn at forskingsaktiviteten innenfor rammen av NOFIMA AS skal opprettholdes og videreutvikles på nåværende lokaliteter i Bergen, Tromsø, Ås, Averøy og Sunndalsøra. 

For Norut-konsernet vil dette innebære at Fiskeriforskning AS med datterselskapet Norconcerv AS går ut av konsernet. Dette vil etter styret for Norut Gruppen AS innebære en klar svekkelse av konsernet.

En sak som vil være positiv for Norut-konsernet, er at det arbeides med en intensjonsavtale om strategisk samarbeid mellom Universitetet i Tromsø, Norut-konsernet, Universitetet i Stavanger og International Research Institute of Stavanger AS. Bakgrunn for ønsket om et strategisk samarbeid mellom universitets- og forskningsmiljøene i Tromsø og Stavanger ligger i mulighetene og utfordringene knyttet til regjeringens satsing på nordområdene. Partenes overordnede intensjoner er å styrke det kunnskapsmessige grunnlaget for å realisere intensjonene i denne satsingen gjennom et langsiktig, gjensidig forpliktende samarbeid. Det strategiske samarbeidet forutsettes å omfatte forskning, undervisning samt nyskaping innen områder som er relevant for den fremtidige utviklingen av petroleumsvirksomheten i nordområdene, inklusive Russland. 

Utfordringer

Universitetsdirektøren vil nedenfor beskrive ulike utfordringer knyttet til eierrollen og kravet til oppfølging av Universitetets eierinteresser. Etter universitetsdirektørens vurdering er utfordringene knyttet til utforming av strategi for eierskapet og utvikling av eierstyringen, herunder utvikling av det enkelte selskap. Det er også en utfordring for Universitetet å være bevisst på andre roller som Universitetet kan ha overfor et rettssubjekt.

Med fullmaktene knyttet til forvaltningen av eksternt finansiert virksomhet og samarbeid med andre rettssubjekter gjeldende fra 1. januar 2003 har Universitetet fått nye virkemidler, og dette har medført en betydelig økt frihetsgrad i forhold til organiseringen av egen virksomhet. Universitetet har benyttet seg av disse fullmaktene gjennom opprettelsen av og medvirkning i til sammen fem aksjeselskaper siden 1. januar 2003. Økt frihetsgrad har vært positivt for Universitetet, men dette har også medført økt ressursbruk som følge av virksomhetsstyring/ eierstyring, herunder fastsetting av mål for og oppfølging av selskapene, samt rapportering av forvaltningen av eierinteressene til departementet og Riksrevisjonen. 

Universitetet har eierinteresser i sju aksjeselskaper, som hver har ulike formål. Universitetet har behov for å utforme en overordnet strategi for Universitetets samlede eierskap og en strategi i forhold til det enkelte selskap. Disse strategiene må være i samsvar med Universitetets samlede strategi. Universitetet må benytte fullmaktene til å opprette eller medvirke i selskaper slik at Universitetets øvrige mål understøttes. Den begrensede tilgangen på virksomhetskapital vil imidlertid være en begrensende faktor. Universitetet har også behov for utforming av klare målsetninger knyttet til eierskapet i det enkelte selskapet samt klargjøre hvilken rolle Universitetet ønsker å ha i forhold til selskapet. De fleste av Universitetets aksjeselskaper har ikke som formål å gi eierne økonomisk utbytte, men Universitetet har også eierinteresser i selskap med dette som formål. 

Universitetet må utvikle eierstyringen og selskapsledelsen slik at den til enhver tid er i samsvar med prinsippene for god eierstyring av selskaper med statlige eierandeler. Dette arbeidet skal bl.a. bidra til en klargjøring av rolledelingen mellom aksjeeiere, styre og daglig ledelse ut over det som følger av lovgivningen. Dette vil styrke tilliten til selskapene og bidra til størst mulig verdiskapning over tid, til beste for aksjeeiere, ansatte og øvrige samfunnsinteresser. Samlet forvalter Universitetets aksjeselskaper en betydelig kapital. I Statens eierberetning 2004 fra Nærings- og handelsdepartementet heter det at: 

 ”Staten er som betydelig eier en pådriver for at statseide selskaper følger prinsipper for god eierstyring og selskapsledelse og etablerer egne styreinstrukser, etiske retningslinjer og andre relevante styringsdokumenter slik at prinsippene kan etterleves i praksis”. 

Universitetet må utøve et aktivt eierskap gjennom generalforsamlingen med fokus på selskapets formål. Dette innebærer bl.a. fastsetting av resultatmål for selskapene. Her må det tas hensyn til at de fleste av Universitetets selskaper ikke har som formål å skaffe eierne økonomisk utbytte, men er opprettet for å ivareta et bestemt formål/oppgave eller for å utfylle Universitetet på viktige områder. Eierstyringen innebærer at vi må vurdere oppnådde resultater, drift og økonomi i forhold til målsettingene. Det gjelder både økonomiske målsettinger og målsettinger av annen karakter. Selskapenes ivaretakelse av samfunnmessig ansvar og oppnåelsen av sektorpolitiske mål må også vurderes. 

Universitetet må bidra til utviklingen av selskapene. Dette vil f.eks. innebære en vurdering av om det enkelte selskaps strategi er i overensstemmelse med selskapets formål i henhold til vedtektene. Et annet eksempel er utviklingen av Norut Gruppen som følge av at Fiskeriforskning AS med datterselskapet Norconcerv AS går ut av konsernet. Samlet vil dette medføre en klar svekkelse av konsernet. Universitetet må også utvikle samarbeidet med aksjeselskapene, eksempelvis TTO Nord AS. 

Ved vurdering av om en aktivitet skal organiseres internt eller i et eget rettssubjekt, er det viktig med en grundig vurdering av ulike problemstilinger knyttet til dette. Valg av den ene løsning vil ha både fordeler og ulemper i forhold til den andre. Ved etablering i eget rettsubjekt må Universitetet være bevisst på andre roller som Universitetet kan ha overfor rettssubjektet. Det kan være i forhold til Universitetet som utdannings- og forskningsinstitusjon og i forhold til Universitetets samfunnsansvar for øvrig. Dersom Universitetet skal kjøpe varer og tjenester av selskapet, må problemstillinger knyttet til anskaffelsesregelverk vurderes. Universitetet kan ikke subsidiere slik virksomhet, siden dette bl.a. kan medføre konkurransevridning i forhold til andre aktører. 

Oppsummering

Universitetsdirektøren har i denne saken gitt en beskrivelse av Universitetets fullmakter og regelverk knyttet til forvaltning av eierinteressene, de ulike selskapene Universitetet har eierinteresser i. I tillegg har universitetsdirektøren påpekt en del utfordringer knyttet til Universitetets forvaltning av eierinteressene. Saksfremstillingen ovenfor er i hovedsak deskriptiv, og universitetsdirektøren vil derfor som innstilling til vedtak foreslå at universitetsstyret tar saken om forvaltning av Universitetets eierinteresser til orientering. 

I henhold til pkt. 7.3 Forvaltning av eierinteresser i Instruks for økonomiforvaltningen ved Universitetet i Tromsø skal universitetsdirektøren årlig legge frem sak for universitetsstyret om forvaltningen av Universitetets eierinteresser, og universitetsdirektøren vil senere legge mer vekt på utfordringene knyttet til utforming av strategi for eierskapet og utvikling av eierstyringen. Universitetsstyrets synspunkter vedrørende eierskap og eierstyring vil bli tatt med i det videre arbeidet. 

Innstilling til vedtak 

Universitetsstyret tar saken om forvaltningen av Universitetets eierinteresser til orientering.

Tromsø, 09.10.2006

	Lasse Lønnum
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg: 
1. Oversikt styremedlemmer i Universitetets aksjeselskaper


2. Økonomiske nøkkeltall for Universitetets aksjeselskaper


3. Oversikt over eierskapet til KD og underliggende virksomheter


4. Brev av 03.08.06 fra Kunnskapsdepartementet


5. Brev av 07.09.06 til Kunnskapsdepartementet

� Staten ved Universitetet i Tromsø eier 100 % av aksjene i selskapet.


� Reglement om forvaltning av eksternt finansiert virksomhet ved universiteter og høyskoler og om disse institusjonenes samarbeid med andre rettssubjekter. Reglementet er fastsatt av UFD og gjelder fra 1. januar 2003. Reglementet er tilgjengelig på Universitetets nettsider, se http://uit.no/persok/EFV_Ekst_fin_virksomhet/2. 


� Investeringer i aksjeselskaper som inngår i gruppe 1 er finansiert med særskilt bevilgning fra departementet. Investeringer i aksjeselskaper som inngår i gruppe 2 er finansiert ved Universitetets virksomhetskapital.


� Selskaper som inngår i Universitetets konsernregnskap som følge av bestemmende innflytelse gjennom direkte eller indirekte eierskap. Når det gjelder TTO Nord AS, eier Universitetet 47 aksjer i TTO Nord AS (eierandel på 41,6 %) og Fondet ved Universitetet i Tromsø eier 10 aksjer (eierandel på 8,8 %). Representanter fra Universitetet utgjør flertallet i fondets styre, og dette innebærer at Universitetet har bestemmende innflytelse over forvaltningen av fondets eierinteresser i selskapet. Universitetet har dermed dominerende eierinnflytelse overfor TTO Nord AS og vil stemme for 50,4 % av aksjene på generalforsamlingen.


� Fiskeriforskning AS eies av Norut Gruppen AS med 51 % av aksjene og Fiskeri- og kystdepartementet med 49 % av aksjene. I Norut Gruppen AS eier Universitetet i Tromsø 54 % av aksjene.


� Norut Medisin og Helse AS var et selskap i Norut-konsernet, og det ble stiftet i 1996. 

